b'\n_START_ARTICLE_\nKosmetika\n_START_PARAGRAPH_\nKosmetika \xe2\x80\x93 bendras pavadinimas substancijoms, naudojamoms pakeisti, puosel\xc4\x97ti, pagra\xc5\xbeinti, \xc5\xbemogaus k\xc5\xabno i\xc5\xa1vaizd\xc4\x85 (odos, plauk\xc5\xb3, nag\xc5\xb3 b\xc5\xabkl\xc4\x99) ar kvap\xc4\x85. Kosmetika paprastai vadinami odos prie\xc5\xbei\xc5\xabros kremai, losjonai, pudros, kvepalai, l\xc5\xabpda\xc5\xbeiai, rank\xc5\xb3 ir koj\xc5\xb3 nag\xc5\xb3 lakas, aki\xc5\xb3 ir veido kosmetikos priemon\xc4\x97s, plauk\xc5\xb3 da\xc5\xbeai, plauk\xc5\xb3 \xc5\xbeel\xc4\x97 ir lakas, dezodorantai, vonios aliejai ir druskos ir kiti pana\xc5\xa1\xc5\xabs produkt\xc5\xb3 tipai. J\xc5\xb3 naudojimas yra labai pla\xc4\x8diai paplit\xc4\x99s, ypa\xc4\x8d \xe2\x80\x93 tarp vakarieti\xc5\xa1kosios kult\xc5\xabros moter\xc5\xb3._NEWLINE_Kosmetikos rinkoje \xc5\xa1iuo metu dominuoja nedidelis skai\xc4\x8dius tarptautini\xc5\xb3 korporacij\xc5\xb3, kuri\xc5\xb3 daugumos kilm\xc4\x97 siekia XX a. prad\xc5\xbei\xc4\x85.\n_START_SECTION_\nIstorija\n_START_PARAGRAPH_\nPirmasis archeologinis kosmetikos naudojimo \xc4\xafrodymas yra i\xc5\xa1 senov\xc4\x97s Egipto ir datuojamas ma\xc5\xbedaug 4000 m. pr. m. e. Kosmetik\xc4\x85 taip pat naudojo senov\xc4\x97s graikai ir rom\xc4\x97nai._NEWLINE_Senasis testamentas apra\xc5\xa1o kosmetikos naudojim\xc4\x85 tarp \xc5\xbeyd\xc5\xb3 (pvz., Karali\xc5\xb3 9,30), tas laikotarpis apytiksliai datuojamas 840 m. pr. m. e._NEWLINE_Viduram\xc5\xbeiais ir renesanso laikotarpiu vakar\xc5\xb3 Europoje kosmetikos vartojimas buvo ypa\xc4\x8d paplit\xc4\x99s, ta\xc4\x8diau apsiribojo auk\xc5\xa1tesniosiomis klas\xc4\x97mis._NEWLINE_Tam tikrais istorijos laikotarpiais \xc4\xaf kosmetik\xc4\x85 b\xc5\xabdavo \xc5\xbei\xc5\xabrima neigiamai. Pavyzd\xc5\xbeiui, XIX a. Anglijoje j\xc4\x85 naudodavo daugiausiai tik prostitut\xc4\x97s, o karalien\xc4\x97 Viktorija vie\xc5\xa1ai pasmerk\xc4\x97 veido da\xc5\xbeym\xc4\x85 kaip netinkam\xc4\x85 ir vulgar\xc5\xb3 paprot\xc4\xaf, priimtin\xc4\x85 tik aktoriams. Adolfas Hitleris taip pat man\xc4\x97, kad kosmetika tinkama tik klounams, o ne auk\xc5\xa1tesniosios ras\xc4\x97s moterims._NEWLINE_Ilg\xc4\x85 laik\xc4\x85 nesant jokio kosmetikos gamybos reguliavimo mechanizmo, dalis kosmetini\xc5\xb3 priemoni\xc5\xb3 b\xc5\xabdavo pavojingos ar ypa\xc4\x8d pavojingos sveikatai. \xc4\xae egiptie\xc4\x8di\xc5\xb3 ir rom\xc4\x97n\xc5\xb3 kosmetikos sud\xc4\x97t\xc4\xaf \xc4\xaf\xc4\x97jo nuodingas elementas gyvsidabris, o da\xc5\xbenai ir \xc5\xa1vinas. Renesanso laikotarpiu tarp auk\xc5\xa1tesniosios klas\xc4\x97s vyr\xc5\xb3 ir moter\xc5\xb3 buvo paplitusi veid\xc4\x85 balinanti pudra, gaminama i\xc5\xa1 \xe2\x80\x9ebaltojo \xc5\xa1vino\xe2\x80\x9c. Ankstyvojo XX a. aki\xc5\xb3 tu\xc5\xa1as kartais sukeldavo net aklum\xc4\x85._NEWLINE_Iki XX a. vidurio kosmetikos naudojimas i\xc5\xa1plito beveik visose pasaulio kult\xc5\xabrose.'